Reformed Witness Hour Message of the Protestant Reformed Churches in America translated by Pastor John Flores Juan 17:3 "Ito Ang Buhay Na Walang Hanggan" ni Rev. Jai Mahtani "At ito ang buhay na walang hanggan, na ikaw ay makilala nila na iisang Dios na tunay, at si Jesu-Cristo na iyong sinugo." Ang mga salitang ito ay makikita sa panalangin ni Cristo bilang Punong pari sa Juan 17:3 habang nalalapit ang oras ng Kanyang kamatayan. Sa Juan 14-16, madalas na ipinaaalala ni Jesus sa Kanyang mga alagad na kailangan Niya silang iwan. Ngunit tiniyak din Niya sa kanila na magpapadala Siya ng isang Mang-aaliw. Ngayon, sa pandinig ng Kanyang mga alagad, tiniyak Niya ang pagpapasakop sa Kanyang makalangit na Ama. Ninanasa Niyang maluwalhati ang Dios. Alam Niya na dumating na ang oras na luluwalhatiin ng Anak ang Ama at luluwalhatiin ng Ama ang Anak. Paano? Talatang 2 ng sitas na ito: "Yamang binigyan mo siya ng awtoridad sa lahat ng laman upang bigyan niya ng buhay na walang hanggan ang lahat ng ibinigay mo sa kanya." Idinalangin din Niya, sa huling bahagi ng kapitulong ito, hindi ang sanlibutan kundi ang mga ibinigay sa Kanya ng Ama. Alam na alam Niya ang layunin na siyang dahilan ng pagparito Niya sa sanlibutan. Habang Siya'y nananalangin, kinilala Niya ang salita na dapat nating isapuso: "At ito ang buhay na walang hanggan." Siya, ang Anak ng Dios, ay dapat magbigay ng buhay na walang hanggan sa lahat ng ibinigay Mo sa Kanya. At ito yaong buhay na walang hanggan. Ano ito? Na ikaw ay makilala nila na iisang Dios na tunay, at si Jesu-Cristo na iyong sinugo. Ang mga salitang ito ng ating Panginoon ay hindi lamang inilalarawan kung ano ang buhay na walang hanggan, kundi sinasabi nila sa atin kung paano nahahayag ang buhay na iyon, kung paanong nalulugod ang Dios na ihayag ang buhay na iyon at ibigay ang buhay na iyon bilang mahalagang kaloob sa Kanyang mga anak. Ihahatid namin sa inyo ang Salita ng Dios ngayon, sa ating ikasampung sermon sa seryeng "Paghahandang Mamatay Nang Kusang-loob." Sa huling dalawang mensahe ay pagtutuunan natin ang mga salita ng ating Panginoong Jesu Cristo na sinabi Niya mula sa krus ng Kalbaryo nang hinarap Niya mismo ang kamatayan, upang malaman natin ang kapangyarihan ni Jesu Cristo sa kamatayan at maaliw sa pagkaalam na mayroon tayong buhay na walang hanggan. Ngunit ngayon, habang nagpapatuloy tayong maghanda upang mamatay nang kusang-loob, ating unawain na handa lamang mamatay ang isang tao kapag nakikilala niya ang Dios at kapag alam niya kung ano ang buhay na walang hanggan kay Jesu Cristo. Alam mo ba na dahil Siya ay nabubuhay ikaw ay mabubuhay? Alam mo ba na may buhay na walang hanggan sa pagkaalam sa Dios, ang pagkaalam sa pag-ibig na nalugod Siyang ihayag sa Kanyang bayan? Ah, kung gayon ay kaya mong harapin ang kamatayan, masasabing kasama ni apostol Pablo: Walang makapaghihiwalay sa atin sa pag-ibig ng Dios - wala, hindi maging ang kamatayan mismo, kapag alam mo ang pag-ibig ng Dios na na kay Cristo Jesus na ating Panginoon. Page 1 of 5
Ito ang buhay na walang hanggan. Alam mo ba kung ano ang buhay na walang hanggan? Ang buhay na walang hanggan ay ang pagkaalam sa pag-ibig ng Dios. Tama iyan. Ito ang buhay na walang hanggan: na ikaw ay makilala nila, sabi ni Jesus sa Juan 17:3. Iyan ay, ang mga ibinigay Mo sa Akin ay dapat Kang makilala dahil ang makilala Ka, at sa pag-ibig, ay buhay na walang hanggan. Ang buhay, naunawaan mo, ay hindi lamang pag-iral. Isipin mo kung mag-isa ka lang sa planeta, na walang pakikisama, walang pakikipag-usap, walang ugnayan sa sinuman. Siguro ako ay "taong mahilig sa tao," kaya palagay ko iyan ay magiging kasindak-sindak, bagama't dapat kong aminin na lalong higit, ako rin, ay gustong medyo maging mag-isa. Hindi naman mag-isa sa aking sarili. Lalong higit kong nauunawaan habang natitikman ko ang kabutihan at awa ng Dios, isang kahanga-hangang bagay ang maging nag-iisa sa Dios, ang makipag-usap sa Kanya sa panalangin, ang marinig Siya habang binabasa ang Kanyang Salita at pinagbubulayan, ang makilala Siya at ang Kanyang presensya habang nananatili tayo kay Cristo at Siya sa atin. Ang buhay na walang hanggan ay ang pagkaalam sa pag-ibig ng Dios. Ngunit ang buhay ay hindi lamang pag-iral. Ang buhay, na ang kahulugan ay ibinigay sa ating teksto, ay ang pagkaalam sa Dios. Ito ay pagkaalam sa pag-ibig dahil ang kabaliktaran ay totoo rin. Ano ang kamatayan? Ang kamatayan ay ang matuwid na kahatulan ng Dios, walang hanggang pagkahiwalay sa Dios. Ang kamatayan ay hindi anumang relasyon, alam mo? Ang kamatayan ay hindi lamang, kung hindi mo kilala ang Dios, kapag ikaw ay namatay ikaw ay magiging wala, gaya ng kapag namatay ang isang hayop at ang dugo ay pumasok sa lupa. Ah, hindi. Sa tao, ang kamatayan ay hindi nangangahulugang pagtakas sa Dios. Sa katunayan, sa kamatayan kailangang humarap ang di-mananampalataya sa Dios bilang kanyang manlilikha at hukom. At ang walang hanggang kamatayan ay mangangahulugan ng magpakailanmang pagdanas ng poot ng Dios sa apoy ng impierno. Ngunit ano kung gayon, ang buhay na walang hanggan? Ang buhay na walang hanggan ay ang mismong kabaliktaran. Ang buhay na walang hanggan ay hindi pagkahiwalay sa Dios, hindi pagharap sa poot ng Dios, hindi kamatayan, kundi pagiging malapit sa Dios, pagkakilala sa Dios, pagkakilala sa pag-ibig at pakikisama sa Dios bilang ating Dios, na hindi nahihiyang tawaging ating Dios, o tawagin tayong Kanyang bayan. Ang buhay na walang hanggan ay ang makilala ang Dios bilang Kaibigan na nagmamahal sa atin at nalulugod na manirahan sa atin. Ang buhay na walang hanggan ay pagkaalam na, bagaman sa Kanyang harapan ay dapat tayong mapahamak dahil sa ating mga kasalanan, gayunman dahil inihayag Niya ang Kanyang sarili sa atin sa Kanyang pag-ibig sa Anak na Kanyang minamahal, ngayon ay maaari na tayong manatiling kasama Niya magpakailan kailanman. Ito ang buhay na walang hanggan, na Ikaw ay makilala nila, sabi ni Jesus. Nauunawaan mo, ito ay hindi lamang kaalamang pang-matalino. Hindi tayo magiging handang mamatay nang kusang-loob kung mayroon lamang tayong pang-matalinong kaalaman tungkol sa Dios. Ito ay higit na mababang pang-akademikong bagay. Hindi ito matatagpuan sa karunungan at pilosopiya ng mga tao. Hindi rin ito pagkaalam lamang sa mga katunayan at detalye ng Biblia, kasing-halaga ng mga bagay sa pag-aaral ng Kasulatan. Sa halip, ito ay pagkaalam sa Dios, ang pagkaalam sa Dios na malugod na ihayag ang Kanyang sarili bilang ating Kaibigan sa Kanyang pag-ibig. Ang ating Panginoong Jesu Cristo ay yumukod sa panalangin bago Siya gumawa ng pagtawag sa dulo ng Mateo 11: "Lumapit kayo sa akin, kayong lahat na nanlulupaypay at lubhang nabibigatan at kayo'y bibigyan ko ng kapahingahan." Ito ang Kanyang panalangin: "Pinasasalamatan kita, Ama, Panginoon ng langit at lupa, sapagkat ikinubli mo ang mga bagay na ito sa mga pantas at matatalino, at ipinahayag mo sa mga sanggol; Oo, Ama, sapagkat gayon ang mapagpala mong kalooban. Ang lahat ng mga bagay ay ibinigay sa akin ng aking Ama. Walang nakakakilala sa Anak kundi ang Ama; at walang nakakakilala sa Ama, kundi ang Anak, at sinumang piliin ng Anak na pagpahayagan niya." Ginawa iyan ng ating Panginoon na pagpapasalamat. Salamat, Ama, Page 2 of 5
na ikinubli Mo ang mga bagay na ito sa mga pantas at matatalino. Salamat, Ama, na ipinahayag Mo sa mga sanggol. Oo, ito ay isang bagay na kapahayagan. Ang buhay na walang hanggan ay kaloob ng biyaya ng Dios kung paanong inihayag Niya ang Kanyang sarili sa atin, kung kaya't hindi lang natin alam ang tungkol sa Dios, kundi kilala natin Siya. Hindi lamang natin alam, mula sa paglikha, ang Kanyang kapangyarihan at ang Kanyang pagka-Dios. Hindi, mayroon na tayo ngayong kaalaman, personal at malapit na kaalaman tungkol sa Dios - kung sino Siya, ano ang ginawa Niya para sa atin, paano Siyang naging Dios at Ama natin sa tipan at tayo ang Kanyang mga anak. Ipinahahayag ni Jesus, Ito ang buhay na walang hanggan; ito ang pagkaalam sa pag-ibig na ibinigay sa bayan ng Dios ng makapangyarihang Dios. Tunay ba ito sa iyo? Ang pakikipag-usap ba sa Dios ang pinakamataas mong pagpapala? Masasabi mo ba, "Isusuko ko ang lahat ng bagay, pati ang aking buhay, alang-alang sa pakikisama sa Dios"? Ito ang buhay na walang hanggan, ito ang buhay magpakailan man. Mayroon pa. Sabi ni Jesus, "At ito ang buhay na walang hanggan, na ikaw ay makilala nila na iisang Dios na tunay." Itong pagkaalam sa pag-ibig ay ang kaalaman sa banal na pag-ibig, ng pagtatalaga sa nag-iisa at tanging tunay na Dios. Ang buhay na walang hanggan ay ang makilala ang Dios bilang ang Nag-iisa at tanging tunay na Dios. Ang mga hindi nakakakilala sa Dios ng Kasulatan ay walang buhay na walang hanggan. Ang mga hindi nakakakilala sa Dios na nagpahayag ng Kanyang sarili, na soberano, at nagpapahayag ng Kanyang sarili sa sinumang piliin Niya at ikinukubli ang Kanyang sarili sa sinumang piliin Niya ay hindi nakakakilala sa Dios na siyang tanging tunay na Dios. Ito ang pinaka pundasyon ng pananampalatayang Cristiano: "Pakinggan mo, O Israel: ang Panginoon nating Dios ay iisang Panginoon." Ang patotoo ni Jesus ay, "'Ako ang daan, at ang katotohanan, at ang buhay. Sinuman ay hindi makakarating sa Ama kundi sa pamamagitan ko" (Juan 14:6). Sa katunayan, ito ang pinakaunang utos sa lahat: "Huwag kang magkakaroon ng ibang mga dios sa harap ko." Sila ay tinatawag na mga dios na hindi Dios. Ngayon, unawain, sa gitna ng digmaan, sa gitna ng terorismo, tila baga may nabagong sigaw upang magkaisa sa pamamagitan ng paggalang sa lahat ng mga relihiyon. At mayroong takot, maging sa mga Cristiano, na kung maninindigan tayo at igigiit na ang kaligtasan ay kay Cristo lamang at si Jehovah, ang Dios ng Kasulatan, ay ang tanging tunay at buhay na Dios, kung gayon ay tumatawag tayo ng pag-uusig. Sabi nila, "alang-alang sa ebanghelismo," dapat na mas malambot ang paglapit natin. O, bayan ng Dios, matapang kong sasabihin sa inyo bilang isang ministro ng ebanghelyo: Sa harap ng Dios: mag-ingat sa mga araw ng Anticristo, sapagkat ito ay lalong higit na hahamunin. Kapayapaan, kapalit ng katotohanan." Ito ang magiging tanda ng Anticristo, ayon sa Kasulatan. At hindi ito ang unang pagkakataon na maraming anticristo ang nagsusulputan sa buong paligid. Sa buong kasaysayan ng sanlibutan may mga dumating at nagsabing, "Sumunod kayo sa akin," sa halip na, "Yumukod sa tunay at buhay na Dios ng langit at lupa." Ang mga kaibigan ni Daniel ay kailangang ihagis sa balon na may apoy dahil sa hindi pagyukod sa hari. Si Daniel mismo, na nanalangin sa Dios ng langit at lupa sa halip na sundin ang utos na huwag sambahin si Jehovah, ay inihagis sa yungib ng mga leon. At sinasabi ni Jesus sa Mateo 24 na dapat nating asahan ang higit na pag-uusig, higit na matindi kaysa sa nakita na ng sanlibutan, dahil, hindi mo ba nakikita, habang ang sanlibutan ay lalong nagkakaisa, magkakaroon nitong lumalakas, makapangyarihang tinig na nagsasabing, "Alang-alang sa kapayapaan ng sanlibutan, alang-alang sa pagkakaisa ng sanlibutan, magsama-sama tayo sa kabila ng ating pananampalataya." Huwag ninyo akong pagkamalan. Tinitipon ni Cristo ang Kanyang iglesia mula sa lahat ng mga bansa, wika, at mga lipi. Sumasampalataya tayo sa isang banal, na iglesiang pangkalahatan. Tunay nga, ang ebanghelyo ay dapat mapunta sa bawat nilalang at dapat nating dalhin ang ebanghelyong iyon ng walang pagtatangi, ng hindi pinahahalagahan ang pinagmulan ng isang tao (siya man ay mayaman o mahirap, Page 3 of 5
anumang bansa siya nagmula, anumang lahi niya, lalaki o babae). O, hindi. Dapat nating ihatid ang ebanghelyo sa lahat ng tao. Subalit, hindi mo ba nakikita, hindi kapalit ang mensahe ng ebanghelyo! Hindi kapalit ang maluwalhating katotohanan: Ito ang buhay na walang hanggan, na ikaw ay makilala nila na iisang Dios na tunay, at si Jesu Cristo na iyong sinugo. At si Jesu Cristo na iyong sinugo. Hindi, hindi ito nangangahulugan na kailangan nating makilala ang Dios, sa isang banda, at si Jesu Cristo, sa kabilang banda. Sapagkat ang mismong panalangin ni Jesus ay ang maluwalhati ang Dios sa Kanyang Anak at ang Kanyang Anak ay maluwalhati sa Ama. Kilala natin si Jesu Cristo na Kanyang Anak kapag yumuyukod tayo upang kilalanin ang tunay at buhay na Dios. At kilala natin ang Ama, ang tunay at buhay na Dios, kung kilala natin si Jesu Cristo na Kanyang Anak. Sa pamamagitan ng Anak ay kilala natin ang Ama, sabi ni Jesus sa Juan 14. Sumampalataya kayo sa Dios, sumampalataya rin naman kayo sa akin. "Ang nakakita sa akin ay nakakita sa Ama" (t. 9). Tunay nga, kung tinanggihan mo ang Anak, tinanggihan mo ang Ama, at ang katotohanan ay wala sa iyo. Tanggihan mo si Jesu Cristo, ang Cristong isinugo ng Dios; tanggihan mo Siya bilang daan, katotohanan, at ang buhay - kung gayon ay alam mo na walang paraan upang makalapit ka sa Ama. Pansinin ang sinabi ni Jesus: Ito ang buhay na walang hanggan, na ikaw ay makilala nila na iisang Dios na tunay, at si Jesu-Cristo na iyong sinugo. Ang Dios ay nalugod na ipahayag ang Kanyang sarili. Siya ang di-nakikita, ang walang kamatayan. Ngunit ipinakilala Niya ang Kanyang sarili, ipinahayag Niya ang Kanyang sarili sa atin sa Kanyang Anak, Emmanuel. Siya ang sinugo mula sa Dios, ang Mesias, ang Isang Pinahiran, ang punong Propeta/Pari/Hari ng Kanyang bayan. Hindi ba nagpapadala ang Dios ng iba? Hinding-hindi! Ang mga nakaturo lamang kay Cristo, na nagsabi, "Narito, ang Kordero ng Dios," na kinikilalang hindi sila ang Mesias kundi mayroong Isa na darating - tanging ang mga nangangaral na si Cristo lamang ang may kapahayagan ng tunay at buhay na Dios. Wala tayong malalaman tungkol sa Dios maliban sa pamamagitan ng Kanyang Anak na si Jesu Cristo. Ito ang katayuan sa Lumang Tipan at higit na mas malinaw na ipinahayag ngayon sa Bagong Tipan. Ito ay magpapatuloy hanggang sa buong walang hanggan. Paano natin makikita ang Dios na di-nakikita maliban sa mukha ng Kanyang Anak? Kung wala ang Kanyang Anak mayroon lamang walang hanggang kamatayan at pagkahiwalay sa Dios. Ang tanong ay: Kilala mo ba ang Anak? At kilala mo ba Siya bilang iyong Manunubos, bilang iyong Tagapagligtas? Kung gayon, gaya ng Anak, ang mga mayroong buhay na walang hanggan ay mananalangin: "Ama, luwalhatiin ang Iyong pangalan." Nakita mo, ang buhay na walang hanggan ay hindi lamang ang kaalaman sa buhay ng Dios. Kundi ipinapakita ko sa inyo: ang buhay na walang hanggan ay nakasentro kay Cristo. Ito ang buhay na alam ng anak ng Dios na kanya lamang dahil kay Cristo. Dahil kay Cristo mayroong buhay na walang hanggan. Kaya naman niyayakap ng anak ng Dios si Cristo sa pamamagitan ng pananampalataya at nalalaman na ang buhay ay kay Jesu Cristo. Labas sa Kanya ay kamatayan lamang. Ang mga pinananatilihan ng buhay na walang hanggan ay nakasentro kay Cristo. Sila ay inihugpong kay Cristo. Hinahanap nila ngayon ang kalooban ni Cristo. Ginagamit nila ngayon ang buhay na ito hindi upang manatili sa posonegro ng kasalanan. Nagpapatuloy sila sa buhay na ito hindi na upang sikaping magtamo ng anumang katuwiran sa kanilang sarili, dahil alam nilang wala. Ang kanilang katuwiran ay kay Jesu Cristo lamang. Ngunit sa kabilang banda, hindi na sila nagpapatuloy na lumakad sa kasalanan. Sila ay lumalakad ayon at mula sa buhay na walang hanggan na nananatili sa kanila. Alam nilang hindi nila kaya, malibang manatili sila kay Cristo. Ang nagngangalit na labanan sa kanila ay napakatindi, tunay na tunay, na kanilang nauunawaan na sa sandaling hindi sila manatili kay Cristo, sa pagkaunawa kay Cristo, sa presensya ni Cristo, sila ay mahuhulog muli sa kasalanan. Kaya naman sila ay nananatili sa Kanyang Salita. Sinasaliksik nila ang Kanyang Salita upang hanaping lumakad sa Kanyang mga yabag, upang lumakad ayon sa halimbawang ibinigay Niya sa Kanyang Salita. At lumalakad sila gaya ng mga mayroong buhay na walang hanggan na Page 4 of 5
nananatili sa kanila at sa gayon ay nagsasabi, gaya ni Cristo na nagsabi, "Huwag ang aming kalooban, kundi ang sa Iyo." Anuman ang sa kasalanan, anuman ang sa kamatayan, anuman ang di-nakalulugod sa Dios ay dapat mawala. Anuman ang kay Cristo, anuman ang lumuluwalhati sa Dios sa Kanyang Anak, anuman ang pahayag ng Dios sa Kanyang Anak, na ninanasa ng anak ng Dios na gawin at lumakad sa daang iyon, upang, kung paanong ang Anak ay nanalangin: "Luwalhatiin Ka," gayon din ang pagnanasang ito ng anak ng Dios. Upang mas makilala nang lubos ang Dios. Upang makilala Siya na may pag-ibig. Upang makilala Siya sa pamamagitan ng Kanyang Anak. At sa gayong paraan, upang maluwalhati ang Dios ng kapahayagan. Ang kabayaran ng kasalanan ay kamatayan. Ngunit ang kaloob ng Dios na walang bayad ay buhay na walang hanggan kay Cristo Jesus na Panginoon natin (Rom. 6:23). Oo, huwag nating kalilimutan iyan. Ang buhay na walang hanggan ay mapagbiyayang kaloob na ibinibigay ng Dios sa sinumang loobin Niya. Marami ang may problema diyan, at nais nilang sabihin na ibinibigay iyan ng Dios sa lahat at ang malayang kalooban ng tao na ang bahala. Hayaan ninyong ipakita ko sa inyo ang ganap na pagiging di-kapani-paniwala niyan. Kahit ang ating mga anak ay nauunawaan na ang buhay, makalupang buhay, ay isang kaloob. Hindi ito isang bagay na natatamo. Hindi mo tinawag ang iyong Nanay mula sa sinapupunan at sinabing, "Sige, gusto kong makipagtulungan at ipanganak na ngayon." Kung hindi kabilang ang ating kalooban sa una nating kapanganakan ay, tiyak na ang buhay na walang hanggan ay higit na soberanong kaloob pa rin ng Dios, ang kaloob na kabilang hindi lamang lahat ng mga pagpapala ng kaligtasan, kundi ang mismong kapangyarihan upang sumampalataya na, siyanga pala, ay ang pinakaunang pagpapala sa lahat - pagbabago, muling kapanganakan kung kaya't nang tayo ay ipinanganak mula sa kaitaasan sa pamamagitan ng di-matatanggihang kapangyarihan ng Espiritu ni Jesu Cristo, nakikita natin at naririnig natin at nakikibahagi tayo kung gayon kay Jesu Cristo, sa pananampalataya, yamang nalalaman na ang buhay na walang hanggan ay nananatili sa atin, yaong buhay na walang kasiraan, yaong kawalang-kamatayan na ibinibigay ng Dios sa Kanyang bayan sa pamamagitan ng Kanyang Anak. Iyan ang ating teksto. "Upang makilala ka nila." Sino ang mga "nila" na tinutukoy ng ating teksto? Sinasabi sa atin ng talatang 2 na mayroon Siyang kapangyarihan sa lahat ng laman. Oo, Siya ang Tagapagligtas ng sanlibutan, iyan ay, Tagapagligtas ng lahat ng mga tao, sila man ay nasa Estados Unidos ng Amerika o sa Singapore, sila man ay nasa Pittsburgh o sa Grand Rapids, sila man ay nasa California o nasa New York, o sila man ay nasa Gitnang Silangan o sa Tsina, Judio o Hentil - mula sa lahat ng mga bansa ng sanlibutan tinitipon Niya ang Kanyang bayan. Na dapat Niyang bigyan ng buhay na walang hanggan ang maraming ibinigay Mo sa Kanya! Oo, sa lahat ng tumanggap sa Kanya. Ngunit ang mga ito ay ipinanganak hindi sa dugo, ni sa kalooban ng tao, kundi ng Dios. Idinadalangin sila ni Jesus sa mga talatang 9 at 10 ng sitas na ito. Hindi para sa sanlibutan, sabi Niya, kundi sa kanila na ibinigay Mo sa akin. Minamahal, lumakad tayo kung gayon bilang mga anak na lalaki at babae ng buhay na Dios. Tayo na nakakilala sa Kanya, parangalan natin at kilalanin Siya bilang tunay at buhay na Dios hanggang sa araw na iyon kapag si Jesu Cristo ay magbabalik, at pagkatapos ay makikita natin ang Dios nang mukhaan at masisiyahan sa pagkaalam sa pag-ibig ng Dios para sa atin sa pamamagitan ni Jesu Cristo. Amen. Salamat sa Iyo, Ama, sa maluwalhating hiwaga ni Jesu Cristo na Iyong ipinahayag sa amin at aming tinitingnan bilang nagtatag at nagpasakdal ng aming pananampalataya. Amen. Page 5 of 5